INTRODUZZJONI

Is-Suq Uniku hu wieħed mill-kisbiet il-kbar tal-Ewropa. Hu jinsab fil-qalba tal-proġett Ewropew, iżda l-benefiċċji tiegħu mhux dejjem jimmaterjalizzaw għaliex ir-regoli tas-Suq Uniku mhux dejjem ikunu magħrufa jew jiġu implimentati b’mod korrett. Fi żmien meta ċ-ċittadini u n-negozji Ewropej jistennew Ewropa li tipproteġi, tagħti s-setgħa u tiddefendi, is-Suq Uniku hu wieħed mill-aqwa assi tal-Ewropa biex jiġu indirizzati l-isfidi taż-żieda fil-globalizzazzjoni u biex tinbena ekonomija Ewropea aktar b'saħħitha u aktar ġusta.

Fl-Istrateġija tas-Suq Uniku tagħha, il-Kummissjoni għamlet ħilitha biex tikseb Suq Uniku aktar profond u aktar ġust, li huwa wieħed mill-għaxar prijoritajiet tal-Kummissjoni Juncker. Għal dak il-għan, l-Istrateġija pproponiet li ttejjeb l-opportunitajiet għall-aċċess għas-swieq bejn il-fruntieri; li tagħmel il-ħajja aktar faċli għall-konsumaturi, għan-negozji u għall-amministrazzjonijiet pubbliċi; u li ġġib il-benefiċċji prattiċi tas-Suq Uniku għaċ-ċittadini u għan-negozji. Hija u tappoġġa dan kollu, il-Kummissjoni ħabbret li se taħdem id f’id mal-Istati Membri biex tinħoloq kultura ġenwina ta’ konformità mar-regoli tas-Suq Uniku, b’enfasi partikolari fuq ir-rinfurzar ta’ għodod eżistenti bħal SOLVIT.

Biex jitwettaq dan, fid-Dikjarazzjoni Konġunta dwar il-prijoritajiet leġiżlattivi tal-UE għall-2017, ippubblikata fit-13 ta’ Diċembru 2016, il-Parlament Ewropew, il-Kunsill u l-Kummissjoni tennew l-impenn tagħhom li jippromwovu l-implimentazzjoni u l-infurzar xierqa tal-leġiżlazzjoni eżistenti. Fl-istess ġurnata, il-Kummissjoni adottat il-Komunikazzjoni tagħha dwar EU law: Better results through better application (Dritt tal-Unjoni: Riżultati aħjar permezz ta’ applikazzjoni aħjar), li tistabbilixxi kif il-Kummissjoni ser iżżid l-isforzi biex tiżgura li d-dritt tal-Unjoni jiġi applikat, implimentat u infurzat għall-benefiċċju ta’ kulħadd.

SOLVIT huwa servizz bla ħlas li ilu jiġi pprovdut mill-2002 mill-amministrazzjoni nazzjonali f’kull Stat Membru tal-UE u fl-Iżlanda, fil-Liechtenstein u fin-Norveġja. Dan jaħdem bi skadenzi qosra u jipprovdi soluzzjonijiet pragmatiċi liċ-ċittadini u lin-negozji tal-UE/taż-ŻEE meta jkunu qed jgħaddu minn diffikultajiet biex id-drittijiet tal-UE tagħhom ikunu rikonoxxuti mill-awtoritajiet pubbliċi b’mod partikolari waqt li jmexxu jew jagħmlu negozju transkonfinali fl-UE. SOLVIT jittratta kull problema transkonfinali relatata mal-erba’ libertajiet ta’ moviment (persuni, prodotti, servizzi u kapital) inklużi politiki marbutin mill-qrib magħhom (bħat-tassazzjoni, l-impjieg, il-politika soċjali u t-trasport). In-netwerk hu kkoordinat mill-Kummissjoni Ewropea. Sa mit-tnedija tiegħu fl-2002, SOLVIT kiber biex sar mezz importanti ħafna biex jgħin liċ-ċittadini u lin-negozji tal-UE/taż-ŻEE jsibu posthom fil-qalba tas-Suq Uniku. Fuq il-bażi ta’ 15-il sena ta’ esperjenza, l-ammont ta' każijiet ta’ SOLVIT żdied minn 5 għal 200 każ fix-xahar. Fl-2016, SOLVIT indirizza 2 414-il każ. Iċ-ċentri tiegħu ħadu medja ta’ 59 ġurnata biex jindirizzaw każ u solvew 89 % tal-każijiet. Il-kisbiet ta’ SOLVIT huma mibnija fuq ħafna stejjer ta’ suċċess – xi ftit eżempji: Kumpanija Franċiża talbet rifużjoni tal-VAT mill-awtoritajiet Ġermaniżi – iżda t-talba baqgħet bla tweġiba għal 10 xhur. Bis-saħħa tal-intervent ta’ SOLVIT, fi żmien 6 ġimgħat il-proċedura tħaffet u l-kumpanija rċeviet l-ammont li kienet talbet. Tliet infermiera Portugiżi applikaw għal rikonoxximent tal-kwalifiki professjonali tagħhom fi Spanja. Skont il-liġi tal-UE, l-awtoritajiet għandhom jirrispondu għall-applikazzjoni fi żmien tliet xhur. L-iskadenza għaddiet iżda bis-saħħa tal-intervent ta’ SOLVIT, fi żmien ġimagħtejn il-kwalifiki tagħhom ġew rikonoxxuti fil-ħin. Artist Awstrijak xtaq jirreġistra bħala resident fil-Lussemburgu. Hu pprovda d-dokumenti kollha meħtieġa lill-awtoritajiet lokali, iżda dawn irrifjutaw li jirreġistrawh mingħajr ma hu jipprovdi dikjarazzjoni ta’ appoġġ mingħand resident fil-Lussemburgu. SOLVIT ġibed l-attenzjoni li dan ir-rekwiżit addizzjonali ma kienx konformi mal-liġi tal-UE. L-awtorità lokali rrivediet il-pożizzjoni tagħha u ħarġet iċ-ċertifikat ta’ reġistrazzjoni. Bis-saħħa tal-intervent ta’ SOLVIT, il-każ issolva fi żmien ġimgħa. Ċittadin Netherlandiż ma jitħalliex jimporta trejler fil-Bulgarija wara li mar jgħix hemmhekk. Billi t-trejlers eħfef minn 750 kg m'hemmx bżonn li jirreġistraw fin-Netherlands, l-importatur ma kellux dokument ta’ reġistrazzjoni – għaldaqstant, l-awtoritajiet Bulgari rrifjutaw li jirreġistraw it-trejler. Bis-saħħa tal-intervent ta’ SOLVIT, il-każ issolva fi żmien 13-il ġimgħa. Fiżjoterapisti kkwalifikati mir-Rumanija kienu jdumu jistennew ħafna biex jiksbu r-rikonoxximent biex jipprattikaw fi Franza. SOLVIT intervjena fi żmien 7 ġimgħat u fil-pront ingħataw ir-rikonoxximent. L-awtoritajiet Franċiżi tal-avjazzjoni kienu qed jimblukkaw kumpanija tal-avjazzjoni Norveġiża milli topera titijiriet domestiċi fi Franza. SOLVIT intervjena u solva l-problema f’10 ġimgħat.

Filwaqt li SOLVIT kien kapaċi jsolvi ħafna problemi għal ċittadini u negozji, l-iskala miżjuda tas-servizz amplifikat l-isfidi. Jeħtieġ li jsir aktar xogħol biex is-sistema tisfrutta l-potenzjal kollu tagħha bħala għodda li ssolvi l-problemi. L-Istati Membri kienu qed jitolbu u jappoġġaw it-tisħiħ ta' SOLVIT li jaħdem bis-sħiħ għaċ-ċittadini u għan-negozji. Lura fi Frar 2016, il-Kunsill tal-Kompetittività talab lill-Kummissjoni biex tieħu azzjoni urġenti dwar din il-kwistjoni. Bl-istess mod, il-Parlament Ewropew bosta drabi talab biex SOLVIT jissaħħaħ.

F'dan il-kuntest u f’konformità mal-prijoritajiet politiċi tagħha, il-Kummissjoni hija impenjata li, flimkien mal-Istati Membri, tieħu passi ulterjuri biex issaħħaħ ir-rwol strateġiku ta’ SOLVIT biex dan jagħmel is-Suq Uniku jaħdem aħjar fil-prattika għaċ-ċittadini u għan-negozji. Dan jista’ jseħħ biss jekk l-Istati Membri jipprovdu liċ-ċentri ta’ SOLVIT tagħhom b’persunal u b’rikonoxximent adegwat fi ħdan l-amministrazzjoni nazzjonali tagħhom. L-aktar ħolqa dgħajfa jkollha impatt fuq il-prestazzjoni tan-netwerk inġenerali.